Main ContentPlaceholder

Digitoday

KRP hakee hakkeria työsuhteeseen – tällainen palkka Androideihin tunkeutumisesta maksetaan

Tunnetko Android- ja Linux-käyttöjärjestelmät? Onko reverse-engineering tuttua? Jos vastasit kyllä, sinusta voisi tulla Keskusrikospoliisin uusi rikosinsinööri.

Facebook Twitter Sähköposti Kopioi linkki Jaa Facebook Twitter Sähköposti Kopioi linkki Kommentoi

Keskusrikospoliisi etsii hakkeria palvelukseensa.­

Keskusrikospoliisi hakee uutta työntekijää yleisellä työpaikkailmoituksella. Tällä kertaa kyse ei ole aivan tavallisesta poliisin tai rikostutkijan virasta, vaan KRP hakee Android-hakkeria vakituiseen työsuhteeseen. Virallinen työnimike on rikosinsinööri. Insinööri työskentelee Vantaan Tikkurilassa, Poliisin Kyberrikostorjuntakeskuksessa Rikosteknisen laboratorion ICT-tutkimusalueella. Tutkimusalueella suoritetaan erilaisten tietoteknisten laitteiden, ohjelmistojen ja niiden tuottaman tiedon analysointia rikosten esitutkinnan tarpeisiin. Tehtävän vaativuustason mukainen peruspalkka on 4045,56 euroa kuukaudessa, perehdytysaikana 3591,66 euroa kuussa. Tämän lisäksi palkan päälle maksetaan henkilökohtaista suoritusosaa enintään 32 % ja kokemusosaa 0-14 % peruspalkasta. Poliisihallinnon ulkopuolelta tulevalla suoristusosa on virkasuhteen alussa 10 % peruspalkasta. Haussa olevan tehtävän saavan henkilön painopistealueena tulee olemaan tietoteknisten näytteiden tutkiminen sekä uusien tutkintamenetelmien kehittäminen näihin tarpeisiin. Tarkka toimenkuva muotoutuu hakijan osaamisen perusteella, mutta tehtäviin voi sisältyä esimerkiksi haavoittuvuuksien etsimistä, roottausta, laiteläheistä ohjelmointia ja skriptausta sekä matkapuhelimen käyttöjärjestelmän ja matkapuhelinsovellusten tuottaman tiedon analysointia. Tutkimusten suorittamiseen sisältyy oleellisesti ja merkittävissä osin syvällistä ongelmanratkaisua, jatkuvaa alan opiskelua ja seuraamista sekä uusien tutkintamenetelmien kehittämistä. KRP:n mukaan parhaat valmiudet tehtävän menestykselliselle hoitamiselle antavat soveltuva ylempi korkeakoulututkinto tekniseltä tai luonnontieteelliseltä alalta, ohjelmointitaito, kyky kehittää uusia menetelmiä ja perehtyä itsenäisesti uusiin teknologioihin. Eduksi KRP lukee esimerkiksi reverse-engineering osaamisen, Android- ja Linux-käyttöjärjestelmien tuntemisen, matkapuhelinsovellusten tuntemisen, laiteohjelmisto-osaamisen sekä tietoteknisen alan harrastuneisuuden.